Komission tiedonanto jäsenvaltioille EY:n perustamissopimuksen 92 ja 93 artiklan soveltamisesta lyhytaikaisiin vientiluottovakuutuksiin annetun perustamissopimuksen 93 artiklan 1 kohdan mukaisen tiedonannon muuttamisesta

(2001/C 217/02)

(ETA:n kannalta merkityksellinen teksti)

I. Johdanto

Euroopan yhteisön perustamissopimuksen 93 artiklan 1 kohdan mukaista komission tiedonantoa jäsenvaltioille perustamissopimuksen 92 ja 93 artiklan soveltamisesta lyhytaikaisiin vientiluottovakuutuksiin(1), jäljempänä "vuoden 1997 tiedonanto", oli tarkoitus soveltaa 1 päivästä tammikuuta 1998 viisi vuotta eli soveltamisaika päättyisi 31 päivänä joulukuuta 2002.

Vuoden 1997 tiedonannon tarkoituksena on poistaa valtiontuesta johtuvia kilpailun vääristymiä vientiluottovakuutusalalta silloin, kun julkiset tai julkisesti tuetut vientiluottovakuutustenantajat kilpailevat yksityisten vientiluottovakuutustenantajien kanssa. Toiminta, jota tämä kilpailu koskee suoraan ja joka sen vuoksi kuuluu vuoden 1997 tiedonannon soveltamisalaan, on lyhytaikaisten vientiluottoriskien vakuuttaminen yhteisön sisäisessä kaupassa ja yhteisön ulkopuolisten maiden kanssa käytävässä kaupassa.

Vuoden 1997 tiedonannossa näitä riskejä kutsutaan "markkinariskeiksi". Markkinariskit ovat riskejä, joita vientiluottovakuutustenantajat eivät voi kattaa valtion tuella. Sen sijaan kaikkiin riskeihin, jotka eivät ole markkinariskejä, voidaan saada valtion tukea.

Vuoden 1997 tiedonannon 2.6 alakohdassa todetaan, että: "Yksityisten jälleenvakuutusmarkkinoiden kapasiteetti vaihtelee. Tämä merkitsee sitä, että markkinariskien määritelmä ei ole pysyvä ja se voi muuttua ajan myötä; se voidaan esimerkiksi ulottaa koskemaan poliittisia riskejä. Komissio tarkastelee näin ollen määritelmän sopivuutta säännöllisesti (vähintään kerran vuodessa). Tarkastelun yhteydessä komissio kuulee jäsenvaltioita ja muita, joita asia koskee(2). Määritelmää muutettaessa on siinä määrin kuin on tarpeellista otettava huomioon vientiluottovakuutuksia sääntelevän yhteisön lainsäädännön soveltamisala ristiriitojen ja oikeudellisen epävarmuuden välttämiseksi."

Yksityisiä jälleenvakuutusmarkkinoita koskevan tutkimuksen päätyttyä ja kuultuaan jäsenvaltioita sekä neuvoston vientiluottotyöryhmässä että valtiontukia käsittelevässä monenvälisessä kokouksessa komissio on päättänyt muuttaa markkinariskin määritelmää siten, että mukaan otetaan poliittiset riskit, jotka liittyvät Euroopan unionin jäsenvaltioihin ja vuoden 1997 tiedonannon liitteessä nykyisin lueteltuihin OECD-maihin. Nykyinen, kaikkien jäsenvaltioiden nimet sisältävä luettelo korvataan yleisellä viittauksella Euroopan unionin jäsenvaltioihin siten, että Euroopan unionin tulevan laajenemisen vuoksi ei vuoden 1997 tiedonantoa tarvitse muuttaa.

Markkinariskin uutta määritelmää sovelletaan 1 päivästä tammikuuta 2002 31 päivään joulukuuta 2004. Valtiontuki-ilmoitukset, joiden käsittely on kesken 1 päivänä tammikuuta 2002, käsitellään uuden määritelmän mukaan. Sääntöjenvastaista valtiontukea, toisin sanoen perustamissopimuksen 88 artiklan 3 kohdan vastaisesti käyttöön otettua tukea, arvioidaan niiden sääntöjen mukaisesti, jotka olivat voimassa tuen myöntämisajankohtana.

Komissio on myös päättänyt pidentää vuoden 1997 tiedonannon voimassaoloaikaa 31 päivään joulukuuta 2004.

Komissio haluaa ilmoittaa jäsenvaltioille ja asianomaisille, että se aikoo tutkia vuonna 2003 yksityisten jälleenvakuutusmarkkinoiden kapasiteettia sopeutua markkinariskin määritelmän laajentamiseen useampien kaupallisten riskien kattamiseksi, mukaan lukien mahdollisesti kaikissa maailman maissa aiheutuvat kaupalliset riskit. Jos tutkimustulokset ja jäsenvaltioiden kanssa pidetyt kuulemiset vahvistavat, että tällainen määritelmän laajentaminen on mahdollista, komissio muuttaa markkinariskin määritelmää tarkistaessaan vuoden 1997 tiedonantoa vuonna 2004.

II. Vuoden 1997 tiedonantoon tehtävät muutokset

Muutetaan vuoden 1997 tiedonantoa 1 päivästä tammikuuta 2002 seuraavasti:

1. Korvataan 2.5 alakohdan kaksi ensimmäistä alakohtaa seuraavasti: "Näin ollen tässä tiedonannossa 'markkinariskeillä' tarkoitetaan liitteessä lueteltuihin maihin sijoittautuneisiin julkisiin ja yksityisiin velallisiin liittyviä kaupallisia ja poliittisia riskejä. Näiden riskien osalta enimmäisriskikausi (valmistusaika sekä Bernin unionissa tavanomainen luottokauden alkamisajankohta ja tavallinen luottoaika) on alle kaksi vuotta. Kaikkia muita riskejä (suurvahinkoriskejä(3) sekä liitteestä pois jätettyihin maihin liittyviä kaupallisia ja poliittisia riskejä) pidetään vielä muina kuin markkinariskeinä."

2. Korvataan 2.6 alakohta seuraavasti: "Yksityisten jälleenvakuutusmarkkinoiden kapasiteetti vaihtelee. Tämä merkitsee sitä, että markkinariskien määritelmä ei ole pysyvä ja se voi muuttua ajan myötä. Määritelmän sopivuutta voidaan näin ollen tarkastella erityisesti tämän tiedonannon voimassaolon päättyessä (31 päivänä joulukuuta 2004). Tarkastelun yhteydessä komissio kuulee jäsenvaltioita ja muita, joita asia koskee(4). Määritelmää muutettaessa on siinä määrin kuin on tarpeellista otettava huomioon vientiluottovakuutuksia sääntelevän yhteisön lainsäädännön soveltamisala ristiriitojen ja oikeudellisen epävarmuuden välttämiseksi."

3. Korvataan 4.5 alakohdan ensimmäinen virke seuraavasti: "Tätä tiedonantoa sovelletaan 1 päivästä tammikuuta 1998 seitsemän vuoden ajan."

4. Korvataan liite seuraavasti:

"LIITE

LUETTELO MARKKINARISKIMAISTA

Euroopan unioni

Kaikki jäsenvaltiot

OECD:n jäsenvaltiot

Australia

Kanada

Islanti

Japani

Uusi-Seelanti

Norja

Sveitsi

Amerikan yhdysvallat."

III. Jäsenvaltioille perustamissopimuksen 88 artiklan 1 kohdan nojalla ehdotettavat aiheelliset toimenpiteet

Komissio ehdottaa jäsenvaltioille perustamissopimuksen 88 artiklan 1 kohdan nojalla seuraavia aiheellisia toimenpiteitä niiden nykyisten järjestelmien osalta.

Markkinariskien uuden määritelmän noudattamiseksi jäsenvaltioiden olisi tarvittaessa muutettava markkinariskejä koskevia vientiluottojärjestelmiään siten, että vuoden 1997 tiedonannon 4.2 alakohdan a-f alakohdassa mainittujen valtiontukilajien myöntäminen julkisesti tuetuille vientiluotonantajille päättyy näiden riskien osalta 1 päivänä tammikuuta 2002.

Jäsenvaltioita kehotetaan antamaan nimenomainen suostumus ehdotettuihin aiheellisiin toimenpiteisiin kahden kuukauden kuluessa tämän tiedonannon julkaisupäivästä. Jos vastausta ei anneta, komissio olettaa, että kyseinen jäsenvaltio ei suostu ehdotettuihin toimenpiteisiin.

(1) EYVL C 281, 17.9.1997, s. 4.

(2) Komissiota avustaa muun muassa neuvoston vientiluottotyöryhmä.

(3) Kuten sota, vallankumous, luonnonmullistus, ydinonnettomuus jne., kuitenkaan niin kutsutut 'kaupalliset suurvahinkoriskit' (vahingollinen tappioiden kasautuminen yksittäisille asiakkaille tai maille), joihin voidaan varautua yksittäisylivahinkojälleenvakuutuksella ja jotka ovat kaupallisia riskejä.

(4) Komissiota avustaa muun muassa neuvoston vientiluottotyöryhmä.